采菊亭
作者：張栻
朝代：宋

paragraphs: 陶公千載人，高標跨餘子。
豈無濟時念，歛蔭獨知止。
歸來卧衡門，無慍復何喜。
九日天氣佳，東籬擷芳蕊。
舉頭見南山，佳處政在此。
地偏心則遠，意得道豈否。
張侯謝銀魚，築室娛燕几。
小亭才尋丈，景物自新美。
頗聞雙瞳清，亦復强步履。
不妨數登臨，倚杖看雲起。
高詠悠然篇，飛鴻送千里。